Spitzkoppe wil weer 'rock' - Art And Entertainment - Erongo
Thursday, August 06th, 2020 06:48:20
Met die verslapping van Covid-19 inperkingsmaatreëls, kan die tweede Spitzkoppe Rock Fest voortgaan soos beplan.
Lesley Tjongarero; Spitzkoppe Tented Rest Camp eienaar; "Daar is baie onsekerheid oor die opening van grense…"
Jaco "Jacob & Taylor" Claasens vermaak feesganger by verlede jaar se Spitzkoppe Rock Fest. Foto verskaf
Planne is reeds op dreef vir die Spitzkoppe Rock Fest wat van 11 tot 13 September musiek- en natuurliefhebbers gaan vermaak.
Die eienaar van die Spitzkoppe kampeerterrein Lesley Tjongarero, het gesê besoekers kan uitsien na musiek, 'n opelug-fliekaand, modderstoei en 'n mini toerisme ekspo. 'n Dagkaartjie sal jou net N$80 uit die sak jaag, terwyl feesgangers wat 'n nag daar wil kamp, waarskynlik N$250 sal moet opdok, en 'n naweekkaartjie en kamp jou N$400 sal kos.
Die opbrengste van die eerste Spitzkoppe Rock Fest wat verlede jaar gehou is, is ten bate van die halfedelsteen-verkopers in die omgewing. Verlede jaar se inkomste gaan by die bekendstelling van vanjaar se fees oorhandig word en vir die oprigting van stalletjies vir die verkopers gebruik word.
Kunstenaars wat verlede jaar die verhoog betree het, moes vooraf self kaartjies verkoop op dieselfde roete waar die handelaars hul brood en botter vedien. "Ons wil hê die kunstenaars moet voel wat die halfedelsteen-verkopers ervaar sodat hulle kan verstaan hoekom dit so belangrik is om 'n verskil te maak," het Tjongarero verduidelik.
Hy het bygevoeg dat kunstenaars vanjaar maar die sonbrandroom by die huis kan los!
Vaughn Ahrens en John Rock Prophet is van die Namibiese name wat vanjaar by die fees te sien sal wees.
Volgens Ahrens jeuk sy vingers behoorlik om weer voor 'n gehoor oor sy kitaar se snare te tokkel.
"Weens Covid-19 was my skedule nog nooit in my loopbaan so leeg soos nou nie," sê hy.
Tjongarero het gesê daar bestaan 'n moontlikheid dat die Suid-Afrikaanse groep Fokofpolisiekar vanjaar 'n draai by die fees gaan kom maak.
"Op die oomblik is daar baie onsekerheid oor die oopstelling van grense. Sou die grense open, sal ons hulle wil verwelkom, maar vir eers sal ons moet wag en sien."